送駱仲武
作者：王庭珪
朝代：宋

paragraphs: 淵明不喜折腰趨，寧作腰笏何易于。
勸農使者鄙丈夫，少年新進安識渠。
下馬怒頰虬奮鬚，指揮星火飛文符。
詈辭愧語每不無，諸公止欲求薦書。
椎斵肌骨尋膏腴，公爲一笑憐其愚。
熙朝成法字已孚，堅如金石莫可無。
鞭且勿施安用蒲，三年竟亦無逃逋。
吏民遮道相懽呼，生立叢祠傍佛區。
想當逸氣吞江湖，與人恢疏無怨吁。
臨邛小子傲鄉閭，方乘朱輪呵道衢。
公歸西山結茅廬，丹崖絕壁巉空虚。
誰能負弩當道隅，終日與爾爲前驅。